BEAUTY กำไรทำนิวไฮจนถึงครึ่งหลังปีนี้ แนะซื้อเป้า13.30 บ.
BEAUTY กำไรทำนิวไฮจนถึงครึ่งหลังปีนี้ แนะซื้ออัพเป้าเป็น 13.30 บ.
18 ก.ค. 2560

บล.บัวหลวง ระบุในบทวิเคราะห์วันนี้(18ก.ค.) ว่า บริษัท บิวตี้ คอมมูนิตี้ จำกัด (มหาชน) หรือ BEAUTY  ดูเหมือนจะอยู่คนละโลกกับบริษัทค้าปลีกตัวอื่นๆภายใต้การวิเคราะห์ของเรา โดยน่าจะเป็นเพียงบริษัทเดียวที่ยอดขายสาขาเดิมเติบโตได้ในไตรมาส 2/60 และการเติบโตดังกล่าวมีแนวโน้มสูงกว่าไตรมาส 1/60 ซึ่งอยู่ที่ 14.4%
โดยปัจจัยหนุนการขยายตัวดังกล่าวมาจากอุปสงค์ในประเทศสำหรับผลิตภัณฑ์บำรุงผิวที่ปรับตัวดีขึ้นและจำนวนลูกค้าชาวจีนที่เดินทางด้วยตัวเองเพิ่มมากขึ้น การเติบโตของรายได้รวมยิ่งน่าตื่นเต้น เนื่องจากได้แรงหนุนเพิ่มเติมจากยอดขายสินค้าผ่านทางโมเดิร์นเทรดและการส่งออก ซึ่งน่าจะทำให้รายได้ไตรมาส 2/60 อยู่ที่ 747 ล้านบาท เพิ่มขึ้น 28% เทียบช่วงเดียวกันของปีก่อน และ 9% เทียบไตรมาสก่อนหน้า
คาดกำไรไตรมาส 2/60 อยู่ที่ 215 ล้านบาท เพิ่มขึ้น 55% เทียบช่วงเดียวกันของปีก่อน และ 8% เทียบไตรมาสก่อนหน้า ปัจจัยที่ทำให้กำไรโตเร็วกว่ายอดขายคือการประหยัดของขนาดในการดำเนินงานที่ร้านและอัตรากำไรจากการดำเนินงานที่ค่อนข้างสูงสำหรับการขายไปต่างประเทศ แม้ว่าอัตรากำไรขั้นต้นจากยอดขายการส่งออกจะน้อยกว่าอัตรากำไรขั้นต้นจากยอดขายค้าปลีกในร้านค้า แต่ค่าใช้จ่ายในการขายและบริหารจากการส่งออกนั้นน้อยกว่ามาก ส่งผลให้มีอัตรากำไรจากการดำเนินงานที่สูงกว่า
ตัวเลขจากฐานสูงในไตรมาส 3/59 อาจส่งผลให้การขยายตัว เทียบช่วงเดียวกันของปีก่อน ในไตรมาส3/60 ไม่สูงนัก โดยยอดขายสาขาเดิมน่าจะโตอยู่ในช่วง 7-10% ในขณะที่การเติบโตของกำไรน่าจะปรับตัวลดลงมาอยู่ที่ 20-25% เทียบช่วงเดียวกันของปีก่อน อย่างไรก็ตามเราไม่ได้กังวลในเรื่องของการชะลอตัว เทียบช่วงเดียวกันของปีก่อน เนื่องจากตัวเลขยังคงแข็งแกร่ง โดยเฉพาะเมื่อเทียบกับผู้ค้าปลีกรายอื่น นอกจากนี้เราคาดกำไรไตรมาส 3/60 จะเพิ่มขึ้น เทียบไตรมาสก่อนหน้า ซึ่งได้แรงหนุนจากจำนวนนักท่องเที่ยวชาวจีนที่ปกติจะเข้ามามากช่วงในไตรมาส 3 จากนั้นกำไรจะยิ่งขยายตัวดีขึ้นอีกในไตรมาส 4/60 ซึ่งเป็นไตรมาสที่ขายดีที่สุด นั่นหมายความว่าเราน่าจะเห็นกำไรของบริษัททำจุดสูงสุดใหม่ทุกไตรมาสจากนี้จนถึงสิ้นปี
ยอดขายในประเทศไตรมาส 2/60 และแนวโน้มในช่วงครึ่งหลังปี 2560 ดูแข็งแกร่งกว่าที่เราประมาณการก่อนหน้านี้ หนุนโดยการออกสินค้าใหม่  ยอดขายที่แข็งแกร่งผ่านร้าน Duty Free และการเปิดสาขาใหม่ที่ MBK และ Platinum Fashion Mall ซึ่งเป็นห้างยอดนิยมของนักท่องเที่ยวชาวจีน นอกจากนี้การส่งออกน่าจะเติบโตได้เร็วกว่าที่เราคาดก่อนหน้านี้ เนื่องจาก BEAUTY จะแต่งตั้งผู้จัดจำหน่ายในประเทศมาเลเซียและสิงคโปร์ในเร็วๆนี้ ดังนั้นเราจึงปรับเพิ่มประมาณการกำไรปี 2560-2562 ขึ้น 3%, 6% และ 4% ตามลำดับ เพื่อสะท้อนแนวโน้มยอดขายที่แข็งแกร่ง ส่งผลให้ราคาเป้าหมาย ณ สิ้นปี 2560 เพิ่มขึ้นจาก 12.80 บาท มาอยู่ที่ 13.30 บาท